
	החלטה
בקשה לסילוק תביעה על הסף
 


בפני בקשת המבקש/הנתבע להורות על סילוק על הסף של עתירת המשיבים/התובעים לפירוק השיתוף במקרקעין הידועים כחלק מגוש--  חלקה --  (להלן: המקרקעין"). 
לחלופין, עתר המבקש להורות על העברת התובענה לבית משפט השלום ולהורות למשיבים לצרף את כל הצדדים בעלי הזכויות בחלקה. 
בנוסף עתר המבקש למתן ארכה להגשת כתב הגנתו, החלטה לעניין זה ניתנה ביום 22.11.22. 

תמצית טענות המבקש (להלן: ''הנתבע'') 
לטענת הנתבע, כתב התביעה אינו עומד בתנאי החוק שכן לא צורפו לו כל הבעלים המשותפים במקרקעין (ר' ע"א 29114-06-12, ת"א 1190/03, ת"א 3939/95 ועוד). לטענתו, עיון בנסח רישום המקרקעין מלמד כי יש למעלה מ30 בעלי זכויות בחלקה ויש חובה לצרפם כבעלי דין (לבקשתו צורף נסח לשכת רישום המקרקעין). 
לא זו בלבד, לטענתו, במסגרת הליך פירוק שיתוף על בית המשפט להביא בחשבון את מלוא השיקולים התכנוניים והקניינים כך שכל חלוקה תהיה כפופה להוראות התכנון והבניה לרבות התוכניות החלות על הקרקע ותוכניות המתאר. לטענתו, עיון בכתב התביעה מלמד כי הוא מתעלם מאלו. 
כן לטענתו, לביה"מ לענייני משפחה אין סמכות עניינית לדון בתובענה מאחר ולו מחמת הפוטנציאל שיהא צורך לצרף צדדים נוספים שאינם עונים על ההגדרה המקנה לו סמכות. 
לטענתו, מרבית השותפים במקרקעין אינם עונים על הגדרת "קרוב" ואין מדובר במחלוקת שמקורה בסכסוך משפחה.
ביום 13.11.22 הוגשה תגובת המשיבים (להלן: "התובעים") לבקשה. 
לטענתם, על הנתבע היה להגיש כתב הגנה. עוד לטענתם, טענת הנתבע לצורך בצירוף בעלי הזכויות מטרתה סרבול ההליך ומניעת פירוק השיתוף. 
לטענתם, בשורה ארוכה של פס"ד הכריעו בתי המשפט שאמנם כאשר יש מס' שותפים בחלקה אחת 
יש לצרף את כלל השותפים להליך אולם כלל זה סויג במקרים בהם החלקה מחולקת באופן חד ערכי 
למגרשים תכנוניים בהתאם לתב"ע ולכל אחד מהמגרשים יש בעלים אחר (ת"א 68657-11-20 וכן ת"א 70847-09-16). לטענתם, בהתאם לתב"ע החלה, המגרש נשוא הבקשה לפירוק שיתוף מוגדר כמגרש X. כלומר, עסקינן ביחידה תכנונית נפרדת המוכרת בתב"ע ואין כל סיבה לצרף את יתר בעלי המגרשים בחלקה. 
עוד לטענתם, הנתבע מנסה להימנע מלדון בפני מותב זה בפניו ידועים כל "הטריקים" שלו ואחיזת העיניים שהייתה בהתחלה כבר איננה ומשכך צפוי הדיון להיות קצר וענייני.  

ביום 21.11.22 הודיע הנתבע, כי ביום 6.11.22 הוגשה לבימ"ש השלום תביעה לפירוק שיתוף במקרקעין בה נכללו כל הבעלים של החלקה לרבות הצדדים נשוא תיק זה, ואשר נפתח ע"י קרוב משפחתו של התובע1. (צורף העתק כתב התביעה)
לטענתו, מעיון בכתב התביעה עולה, כי ידוע לתובע בהליך המתנהל בביהמ"ש השלום על ההליך דנן, והוא מתייחס אליו בתביעתו ואף טוען כי התביעה בבימ"ש השלום אינה באה כדי לפגוע בהליך דנן אלא להוסיף על תביעת התובעים כאן (סע' 69 ו-70 לכתב התביעה).
לטענתו, יוצא כי התובע בהליך בביהמ"ש שלום והתובעים כאן פועלים לכאורה בשיתוף פעולה, עושים דין לעצמם ומחלקים הסמכויות בין בתי המשפט כראות עיניהם, תוך בזבוז משאבים והעמדת הצדדים בסיכון מפני קבלת החלטות סותרות/מתנגשות וכל זאת בניגוד לדין. 
לטענתו, מדובר באבסורד משפטי המצביע על חוסר תום לב. 

בהחלטתי מיום 22.11.22 הוריתי כדלקמן: 

"נוכח האמור בהודעה זו, בהינתן ההליך שננקט בבית משפט השלום שעניינו פירוק שיתוף בחלקה כולה, הצורך לכאורה בצירוף צדדים נוספים בעלי זכויות בחלקה,  והחשש ממתן החלטות סותרות, ובהינתן כי מקורו של הסכסוך בעתירה שבפני אינו דווקא ביחסים המשפחתיים (אלא סכסוך במקרקעין) – הרי שבהעדר עמדה אחרת של מי מהצדדים עד ליום 1.12.22 אורה על העברת תיק זה לשמיעה במאוחד עם התיק המתנהל בבית המשפט השלום." 

עפ"י עמדת התובעים (מיום 28.11.22)  - יש להכריע בסמכות עניינית ללא קשר להסכמות הצדדים; אין בקיומו של הליך אחר משום הכרח לברר תיק זה עמו שכן לטענתם המדובר ביחידה תכנונית אחת 
ואין צורך בצירוף יתר בעלי הזכויות בחלקה, וכאשר עסקינן במגרשים שונים שאין ביניהם אפילו גבול משותף. לעמדתם, הם מותירים ההכרעה לעניין הסמכות לשק"ד ביהמ"ש, והם אינם מתנגדים להעברתו למותב אחר ובלבד שצו המניעה יישאר בתוקפו.   

לעמדת הנתבע (מיום 1.12.22) – יש להכריע בסוגיית העניינית, להיעתר לבקשתו לדחייה על הסף 
וכפועל יוצא להבהיר כי צו המניעה בטל. לעמדתו, העברת התיק לבימ"ש השלום משמעה קיום שני 
הליכים בפני אותה ערכאה וסטייה מהוראות הדין המחייבות כי דיון בפירוק שיתוף יכלול את מלוא הבעלים נוסף ליתר הטעמים המפורטים בבקשתו. 
 
בהחלטתי מיום 11.12.22 הוריתי כדלקמן: 

"לאחר שעיינתי בעמדות הצדדים ובהינתן ההליך המתנהל בבימ"ש השלום ת.א. ---   בקשר עם החלקה כולה (אליו צורפו כל בעלי הזכויות בחלקה לרבות הצדדים להליך זה) ועל מנת למנוע תוצאות סותרות – מצאתי כי יש לעכב את בירור ההליך  שבפני עד למתן פס"ד בת.א. --- . 
עם מתן פס"ד בת.א. --- (אשר יוגש על ידי הצדדים סמוך לאחר הינתנו) יידון הליך זה (ככל ולא יתייתר). 
אציין כי במקרה של הימשכות ההליכים בת.א. --- תישקל מחיקת הליך זה תוך מתן אפשרות להגישו בשנית. " 

יש להוסיף, כי לבקשת התובעים, ניתן ביום 18.9.2022 ע"י כב' הרשמת הבכירה הדר, צו מניעה המורה לנתבע להימנע, בעצמו או באמצעות מי מטעמו, מלבצע כל שינוי במקרקעין,  לרבות הוצאת מקרקעין אלו מחזקתו, מכירתם או שעבודם, או בכל דרך אחרת.
בקשת הנתבע לקבוע כי צו המניעה הזמני פקע – נדחתה ע"י כב' הרשמת בהחלטתה מיום 14.8.2023.  

ביום 2.7.2023 הודיע התובע, כי התביעה בבימ"ש השלום נמחקה, ואף הבקשה לביטול המחיקה – נדחתה, ועל כן מבוקש לקדם ההליך נשוא תיק זה. 

בתגובתו מיום 24.7.2023 שב הנתבע והפנה לטענותיו בבקשתו לדחייה על הסף. 
עוד לטענתו, ההליך בבימ"ש השלום נמחק מחמת אי צירוף יורשי בעלי הדין שהלכו לעולמם. לטענתו, מקום בו בימ"ש הגיע למסקנה כי יש לסלק ההליך מחמת אי צירוף יורשיהם של הבעלים הרשומים, לא ברור כיצד מבקשים התובעים להתגבר על הקושי והמחדל של אי צירוף כלל בעלי החלקה מלכתחילה.  (העתק פסה"ד של בימ"ש השלום, מפי כב' הש' חדיד, צורף לתגובה). 
לטענתו, עובר להליך בבימ"ש השלום התנהל הליך קודם בו עתר התובע שם לפירוק שיתוף בחלק מהחלקה נשוא תיק זה, המשותף לו ולצ"ג נוסף (ת.א.---) – שם הורה ביהמ"ש לסלק התביעה על הסף בקובעו כי לא צורפו כלל בעלי הזכויות המחזיקים כנתבעים. (העתק פסה"ד בהליך הקודם, מפי כב' הש' רובס, צורף לתגובה).  
מכאן לטענתו, יש להסיק, כי לבימ"ש זה אין סמכות עניינית, שכן יהא צורך לצרף צדדים נוספים שאינם עונים על הגדרת הקרבה ונסיבות הסכסוך המקנה סמכות לבימ"ש לענייני משפחה. הנתבע אף להחלטה מיום 22.11.22 שם לטענתו הכריע כבר בימ"ש זה כי אין המדובר בסכסוך שמקורו ביחסים משפחתיים אלא בסכסוך במקרקעין. 
לטענתו, במספר שניתן למגרש ע"י הועדה המרחבית לתכנון ובניה – אין כדי לבדל את המגרש מיתר המגרשים, ולהפוך אותו ל"יחידה תכנונית נפרדת", כטענת התובעים. לטענתו, ברור כי אין המדובר בפרצלציה כהגדרתה בחוק, כך שכלל הבעלים של החלקה נחשבים לשותפים במושע. לטענתו עוד, במסגרת בקשת התובעים להעברת חלק מהזכויות במגרש ביניהם, קיבל המגרש את המספר Y והסתמכות על מספר המגרש כמפורט בתוכנית אינה רלוונטית.  

בתשובתם מיום 14.8.2023, שבו התובעים על טענתם, לפיה המדובר ביחידה תכנונית נפרדת  ועל כן אין צורך בצירוף כל בעלי החלקה (ת.א. 70847-09-16). לטענתם, מטרתו המוצהרת של הנתבע אינה לדאוג לכלל בעלי החלקה אלא למנוע בירור התביעה באמצעים טכניים שכן ברור לו כי צירוף כלל בעלי החלקות הינה משימה לא פשוטה שתעכב את ברור ההליך שנים ארוכות, ובתקופה זו יבקש לבצע עבודות ולקבוע עובדות בשטח. לטענתם עוד, מנסה נתבע להימנע מדיון נוסף בפני מותב זה, המודע ל"טריקים" ו"אחיזת העיניים", של הנתבע. 

דיון והכרעה: 

1. ראשית - הלכה היא, כי לא בנקל ייעתר ביהמ"ש לבקשה לסילוק על הסף ועליו לנהוג בזהירות עת  שימוש בסמכותו ליתן סעד זה, שכן החלטה כאמור, שוללת מהתובע את יומו בביהמ"ש:
"המדיניות השיפוטית הנוהגת נוקטת משנה זהירות בסילוק תביעה על הסף, על מנת 
שלא לפגוע בזכות הגישה לערכאות". 
 ע"א 335/78 שאלתיאל נ' שני פד"י ל"ו (2) 151 וכן: ע"א 35/83 חסין נ' פלדמן פד"י ל"ז (4) 721.  
י' זוסמן, סדרי הדין האזרחי, מהדורה שביעית, 1995 בעמ' 387.
	
מחיקה או דחייה על הסף של תביעה, הינם אמצעים קיצוניים הננקטים רק מקום שאין אפשרות ולו קלושה, כי התובע יזכה בסעד המבוקש, אפילו יוכחו מלוא הטענות הנטענות בכתב התביעה.  כל עוד קיים סיכוי כי במידה ויוכחו טענות התובע בתביעתו, הוא יכול לזכות בתביעתו- לא תסולק התביעה על הסף.  
בר"ע 59/81 דורה ארדיטי נ' עיזבון יעקב ארדיטי פדי ל"ה כרך 2 עמ' 811.

1. לאחר שעיינתי בטענות הצדדים, מצאתי כי יש לקבל את עתירת הנתבע ולהורות על סילוק התביעה על הסף מ- 2 טעמים, מצטברים:

· אי צירוף כלל בעלי הזכויות בחלקה לתובענה.

· היעדר סמכותו של בימ"ש זה לדון בתובענה בעניינם של כלל בעלי הזכויות בחלקה. 

1. לטענת התובעים, המקרקעין בהם מדובר הינם יחידה תכנונית נפרדת, מעין יחידה אוטונומית 
בחלקה - קביעה אליה הם מגיעים על יסוד תב"ע המחלקת את החלקה למגרשים (תוכנית---). מכאן, לשיטתם, ניתן לדון בפירוק השיתוף במגרש הספציפי שבפנינו, במנותק מיתר במגרשים בחלקה וללא צירוף בעלי הזכויות בהם.  

ואולם, מעיון בפרטי התוכנית באתר רמ"י עולה כי חלוקת המגרשים בתב"ע עליה סומכים התובעים יהבם, אינה חלוקה מחייבת. 
ראה סע' 22 לתוכנית שכותרתו "חלוקה איחוד והשלמה":  

[image: ]
[image: ]

יוער, כי גם בתוכנית מאוחרת יותר החלה על גו"ח בהם מצוי המגרש (תוכנית---  מיום 28.11.18), צוין מפורשות כי המדובר בתוכנית  "ללא איחוד וחלוקה", ובדברי ההסבר נכתב: 
[image: ]

ראה גם סע' 9 לתוכנית הקובע את מטרתה כדלקמן: 

"9. מטרת התוכנית 
9.1 הרחבת השטחים המיועדים לבניה ולמגורים ב--- על-פי צרכי פיתוח הכפר. 

9.2 הקצאת שטחים למגורים לכ- 780 יח"ד, לדרכים, לשבילים, וליעדים נוספים לרווחת תושבי הכפר ומבקריו. 
9.3 קביעת שימושים והוראות בניה בכל אחד מהאזורים השטחים הכלולים בתוכנית. "

כך שלכאורה אין מדובר בתוכנית איחוד וחלוקה, ואין לראות בחלוקת המגרש סופית ומחייבת.  

התובעים סמכו יהבם על קביעת ביהמ"ש בת.א (ת"א) 70847-09-16 קעניג ואח' נ' מרגו – חב' 
להשקעות ובנין בעמ ואח' [פורסם במאגר "נבו"] (11.1.18), ואולם סבורני כי אין בה כדי לסייע להם.  
בעניין קעניג, נדרש ביהמ"ש להכריע בשאלת סמכותו העניינית לדון בפירוק שיתוף במקרקעין שאינם רשומים בפנקסים – או שמא זו נתונה לבימ"ש המחוזי. כחלק מהכרעתו, נדרש ביהמ"ש לסיווג הזכויות (האם אובליגטוריות/ קנייניות), ומשמצא כי המדובר בזכויות קנייניות – בהינתן קביעת ביהמ"ש העליון ב-בר"ע 101/86 מוסא קדמאני נ' וסילה סלים אבו-אלחאג' ואח', מ(1) 613 (1986) 616, לפיה פירוק שיתוף לפי חוק המקרקעין יבוצע רק על חלקה שנרשמה על פי חוק  [ולכאורה, לא על מגרש שטרם נרשם כחלקה רישומית], קבע ביהמ"ש כי על דרך פרשנות וצמצום, ניתן לראות גם במגרש תכנוני בגדר יחידת מקרקעין שהינה מושא לפירוק שיתוף לפי חוק המקרקעין. 

מבלי להידרש לשאלה, האם קביעה זו של בימ"ש שלום מחייבת – הרי שבעניינו, התובעים כלל לא צלחו את המשוכה הראשונית, והיא להוכיח כי המגרש שהם עותרים לפירוק השיתוף בו הינו אמנם יחידה תכנונית נפרדת. 

נוכח האמור, לא ניתן לדון בעתירת התובעים לפירוק השיתוף במגרש, ללא צירוף כלל בעלי הזכויות בחלקה (השותפים במקרקעין), ודי בכך כדי למחוק התביעה. 

1. כן לא מצאתי כי במקרה דנן, יש להתיר לתובעים לתקן את התביעה בדרך של הוספת יתר בעלי הזכויות בחלקה (תחת מחיקת ההליך) - בהיעדר סמכות לבימ"ש זה לדון בתובענה. 

	סמכות בית המשפט לענייני משפחה קבועה בסעיף 3 לחוק בית המשפט לענייני משפחה, תשנ"ה – 1995 (להלן: "החוק"), ולפיו בית משפט זה ידון "בענייני משפחה".

סעיף 1(2) לחוק קובע, כי בית המשפט לענייני משפחה, רשאי לדון ב"תובענה אזרחית בין אדם או עזבונו לבין בן משפחתו, או עזבונו, שעילתה סכסוך בתוך המשפחה, יהא נושאה או שוויה אשר יהא". 

לא כל תובענה אזרחית בין בני משפחה שעניינה סכסוך בתוך המשפחה היא בסמכותו העניינית של בית המשפט לענייני משפחה. 

שני תנאים מצטברים מקנים את סמכות שיפוטו של בית משפט זה – זהות הצדדים ומהות הסכסוך. רע"א 6558/99‏ חבס נ' חבס, פ''ד נד(4) 337

כעולה מנסח רישום המקרקעין, בחלקה הנידונה קיימים למעלה מ- 30 בעלי זכויות. 
הגם כי אין מחלוקת כי הצדדים להליך זה הינם בני משפחה בהתאם להגדרת החוק, הרי שלא ניטען כי יתר בעלי הזכויות בחלקה הינם "בני משפחה" כהגדרת החוק, לא כל שכן כי מערכת היחסים המשפחתית תרמה לגיבוש עילת התביעה. 

נקבע כי ככל שמעורבים יותר גורמים שאינם "בני משפחה" כך גוברת הנטייה לראות את ההליך ככזה שעילתו אינה סכסוך בתוך המשפחה (ראה: תא (ראשל"צ) 9438-05-16 נועה אייזיק נ' הדר גולדשלגר [פורסם במאגר "נבו"](24.11.17) והפסיקה המאוזכרת שם). 

למעלה מן הצורך, לא מצאתי כי במקרה דנן יש לעשות שימוש בהוראות סעיף 6(ו') לחוק המתיר לביהמ"ש לצרף לתובענה צ"ג הדרוש לבירור התובענה והכרעה בסכסוך. 

1. כן לא מצאתי, כי יש להורות על העברת ההליך לביהמ"ש השלום, נוכח קביעתו של הש' חדיד בהליך בבימ"ש השלום (מיום 6.6.2023) לפיה טרם בשלו התנאים לדון בתביעה, מקום בו חלק מבעלי הזכויות הרשומים הלכו לעולמם, טרם הוצא אחריהם צו ירושה/קיום צוואה וטרם הובהרו יורשיהם.  
סבורני כי העברת התיק בשלב זה הינה השחתת זמנו של בימ"ש.  

1. לא נעלמה מעיני טענת התובעים, לפיה צירוף הצדדים הנדרשים להליך עלול לארוך שנים, כאשר בינתיים הנתבע עשוי לקבוע עובדות בשטח. והגם האמור, אין בכך משום עילה, להותיר על כנו הליך עקר, שלא ניתן לנהל בפני בימ"ש זה שאינו מוסמך לדון בו, אך ורק על מנת להותיר על כנו צו מניעה זמני. 

ברי כי על הצדדים לפעול בהתאם לתב"ע החלה והמפרטת את התנאים לקבלת היתר בניה ו/או ביצוע עבודות ובאופן חוקי בלבד בנוגע לכל בניה ו/או שינוי במקרקעין. 

1. אשר על כן, הריני מורה על מחיקת התביעה.
לפנים משורת הדין – אין צו להוצאות. 


ההחלטה מותרת לפרסום בהשמטת כל פרט מזהה ובכפוף לתיקוני עריכה. 

המזכירות תמציא החלטתי לצדדים ותסגור את התיק. 

ניתן היום,  כ"ו אלול תשפ"ג, 12 ספטמבר 2023, בהעדר הצדדים.

